Фэеплъ псалъэ
ФIыуэ плъагъу адэр, адэшхуэр, щхьэгъусэр пхэщIыныр Iуэхушхуэщ. Ар нэхъри хьэлъэмэхъу, ныбжьышхуэ имыIамэ.
Гъатхэпэм и 5-м дунейм ехыжащ Тхьэмокъуэ Хьэсэн ХьэцутI и къуэр. КъигъэщIа илъэс 68-м абы зы махуи къыхуихуакъым щыIуэхунша. Къыщалъхуа Шэджэм Езанэ къуажэм и курытеджапIэр фIы дыдэу къиухщ, дзэм къулыкъу щищIэри, абы еджэным пищащ.
Къэбэрдей-Балъкъэр къэрал университетым «машинэухуэ» IэщIагъэм щыхуеджащ. Хьэсэн Шэджэм район администрацэм ухуэныгъэмкIэ и къудамэм и унафэщIу, 1989 — 1993 гъэхэм Шэджэм район администрацэм и унафэщIым и къуэдзэу, иужькIэ къыкIэлъыкIуа илъэсийм Шэджэм дэт картон фабрикэм, 2001 — 2004 гъэхэм «Шэджэмгаз» филиалым, итIанэ КъБР-м Ухуэныгъэмрэ ЖКХ-мкIэ и министерствэм и къудамэм я унафэщIу лэжьащ. Абы зыбжанэрэ игъэзэщIащ Шэджэм районым и депутат къалэнри.
Сыт хуэдэ къулыкъу иIыгъами, хуэфэщэн зэфIэкIрэ щIэныгъэрэ бгъэдэлъащ Хьэсэн. «ЦIыхуфIт, цIыху Iущт, зыгуэркIэ дыхуей хъуауэ дыкъигъэщIэхъуакъым»,- аращ хужаIэр ар зыцIыхуу щытахэм.
Бынищрэ къуэрылъху-пхъурылъхуу 9-рэ дриIащ ди адэм. Зи гупагъэ зыхэтщIа, цIэрэщхьэрэ къытхуэзыгъэна адэр, адэшхуэр дэ зэи тщыгъупщэнукъым. ФIыщIэ яхудощI ди гуауэр къыддэзыгъэпсынщIа псоми.
Тхьэмокъуэ Хьэсэн
и унагъуэмрэ благъэ-Iыхьлыхэмрэ.
